Kayamandi: Ooreenkoms vir vrede gesluit | Netwerk24
Kayamandi: Ooreenkoms vir vrede gesluit
Deur Warda Meyer 08 Augustus 2018 16:14
'n Vredesooreenkoms is met rolspelers in die Kayamandi-township in Stellenbosch bewerkstellig ná gewelddadige betogings en grondbesettings in die gebied.
Inwoners van Kayamandi tydens 'n optog deur Stellenbosch. Foto: Jaco Marais
Die betogings is gehou nadat wetstoepassers honderde onwettige plakkershutte op 'n plaas langs dié woonbuurt begin afbreek het. Betogers het Maandag die strate ingevaar, winkels in die gebied geplunder en eiendom beskadig.
Inwoners en die plaaslike owerheid het Woensdag ooreengekom dat geen verdere grondbesettings sal plaasvind nie en dat geen nuwe strukture op private grond opgerig sal word nie.
"Alle partye het ingestem dat indien die voorwaardes nie nagekom word nie, die volle mag van die wet afgedwing sal word," sê die Stellenbosch-munisipaliteit in 'n verklaring.
Amptenare van die munisipaliteit, die polisie, die balju, gemeenskapsleiers en verteenwoordigers van die Suid-Afrikaanse Menseregtekommissie was almal deel van die samesprekings.
Stuart Grobbelaar, munisipale woordvoerder, sê die munisipaliteit het op sy beurt ooreengekom dat dienslewering in die gebied na normaal sal terugkeer.
Verdere gesprekke oor die pad vorentoe word vir 13 Augustus beplan.
"Besprekings sal die grondinterdik en die rol van die munisipaliteit in die grondkwessie insluit," sê Grobbelaar.